Architetura dla Regensa

L'architetura dla Regensa (an anglèis Regency architecture) a l'é stàita la branca anglèisa dl'architetura neoclàssica a l'ancamin dl'Eut-sent, durant ël perìod cand Giòrs IV dël Regn Unì a l'era Prinsi Regent, e a rintro ant sto stil ëdcò d'edifissi neoclàssich dj'agn apress la regensa. St'architetura a l'é l'istessa che ant ij pais germànich as ciamava Biedermeier, ant jë Stat Unì architetura federal e an Fransa architetura imperial.

Sto stil a séghita l'architetura neoclàssica giorgian-a, ëdcò s'as marco ij color ciàir e as soagna l'elegansa. Noté che l'agetiv giorgian a ven dal perìod 1720–1840, cand a son sucedusse quatr monarca anglèis dont ël nòm a l'era Giòrs e dont lë stil architetònich a l'era pròpe mach neoclàssich. Vàire costrussion ant lë stil dla Regensa a l'ero piturà 'd bianch e con le fassade stucà. L'intrada a l'era na pòrta nèira con doe colòne da banda.
Le residense dla Regensa a son batìe alignà o a forma ëd lun-s chërsenta, visadì con la fassada na frisa sirognà. St'architetura a l'ha antroduvù la mòda dle balustre elegante 'd fer forgià e ij bovindo (fnestre sporzente dal fabricà).

Un ch'a l'ha possà së stil a l'é stàit John Nash ch'a l'ha progetà j'aliniament d'edifissi an stil dla REgensa ch'a resto a Regent's Park e Regent Street a Londra.
D'esempi fiamengh dlë stil as guerno a Brighton ant ël Sussex oriental, an particolar le residense ëd Kemp Town e Brunswick. Ant ël sénter ëd Londra a-i son vàire strà tute an së stil ant le zòne Victoria, Pimlico, Mayfair e d'àutre. La sità ëd Cheltenham an Gloucestershire a l'ha 'dcò vàire esempi dlë stil e a smija esse la pì completa sità ant lë stil ant ël Regn Unì.Guida ch'a parla ëd Cheltenham. La sinagòga ëd Cheltenham a l'é giudicà da Nikolaus Prevsner 'me un dij pì notèivoj leu 'd cult nen anglican dël Regn Unì. The Buildings of England, Nikolaus Pevsner, Penguin Books, 1951, p. 37. Dle bon-e dimostrassion dë stil dla Regensa as treuvo 'dcò ant la stassion termal ëd Royal Leamington Spa an Warwickshire.

La definission Stil dla Regensa as àplica 'dcò al disegn dj'interior e a j'art decorative 'd col temp, caraterisà da elegante mobilie e tapissarìe a bindej verticaj, e as àplica findi a le vestimente 'd col temp; për j'òm ij vestì dël dandy Beau Brummell e për le fomne la vesta Imperi.

Nòte

Anliure esterne
(an lenga anglèis)
 Regency Society, na socetà angagià ant la conservassion dl'architetura dla Regensa.
 Stil dla Regensa ant la mobilia
 Guida dlë Stil dla Regensa dël Victoria and Albert Museum

Categorìa:Architetura dël Regn Unì